Die moordenaar van die Human-egpaar van Groot-Brakrivier is vanoggend in die rondgaande hof in Mosselbaai 86 jaar tronkstraf opgelê.
Regter Mark Sher het Stephen Lekoro op elk van die twee moordklagte lewenslank tronk toe gestuur en die voorgestelde vonnis van 15 jaar vir die twee klagte van roof met verswarende omstandighede tot 18 jaar elk verhoog.
"Ek moet dit verhoog omdat jy dit genadeloos uitgevoer het. Ek hoop ook dit sal dalk 'n boodskap stuur aan dié wat daar buite wag om toe te slaan," het regter Sher aan die 29-jarige Lekoro gesê. Hy sal minstens 25 jaar agter tralies deurbring voordat hy vir parool in aanmerking mag kom.
Sher het gesê die aanvalle op bejaardes op plase en kleinhoewes het 'n algemene ding geword en die howe raak nou moeg vir die sinnelose moorde van weerlose mense. "Dis die hof se plig om 'n duidelike boodskap uit te stuur dat swaar strawwe opgelê word, selfs al vermoor jy nie dié wat jy beroof nie."
Wyle Tewie (72) en Eurika (62) Human is in 2016 in hulle huis deur Lekoro en sy vriend, Thamsanqa Sishuba, met 'n panga en handgemaakte mes vermoor. Lekoro, wat vir die Humans gewerk het, het daarna na Lesotho gevlug en is verlede jaar in Bloemfontein gevang. Sishuba dien reeds twee lewenslange vonnisse uit.
Die Humans se twee dogters, Amor Pietersen en Tineka Vos, en hulle gesinne was nie vandag in die hof nie, maar het beëdigde verklarings voorgelê wat as strafverswaring gedien het. Daarin vertel albei van die verwoestende uitwerking wat die moorde op hulle gesinne gehad het. Depressie en angs is by albei dogters gediagnoseer en selfs die Humans se kleinkinders sukkel om te fokus en is bang vir vreemdelinge.
Die Humans se skoonseun, ds. Gerhard Pietersen, sukkel ook om die gebeure te verwerk. "Hy het die grafiese detail aanskou van wat jy gedoen het, want hy moes die moordtoneel opruim en skoonmaak," het regter Sher aan Lekoro gesê.
Hy het Lekoro se verskoning aan die naasbestaandes, wat deur sy regsverteenwoordiger adv. Dawie Scholtz aan die hof oorgedra is, verwerp en dit as waardeloos beskryf. "Jy het voor hierdie hof gestaan sonder om hoegenaamd berou te toon en dít terwyl jy steeds 'n web van leuens gespin het."
Regter Sher het die staatsaanklaer, adv. Lenro Badenhorst, geprys vir die werk wat hy gedoen het, veral met betrekking tot die verkryging van inligting wat op die Humans se gesteelde skootrekenaars en selfone gestoor was. "Dit het deurslaggewende getuienis aan die hof voorgelê," het Sher gesê.
Mooi so… Om na 25 jaar oorweeg te word moet uotgevee word in die stelsel
86 Jaar tronkstraf opgelê! Selfs twee vonnisse van 15 jaar verhoog na 18 jaar elk. Die berig begin met sulke goeie nuus.. en sê dan saggies agterna "pssstt.. eintlik beteken dit ten minste 25 jaar".
Hy gaan nog steeds jonk wees as hy parool gaan kry ……
Die beste oplossing is bring die doodstraf terug. Nou moet ons belastingbetalers vir hulle sorg. Gratis verblyf, kos en klere.